บจ.เอ็มเอไอมีลุ้นลดภาษี
บจ.ในตลาดเอ็ม เอ ไอ มีเฮ หึ่ง! คลังจ้องต่อมาตรการภาษีให้ ส่วน บจ.ในตลาดใหญ่กินแห้ว
17 ส.ค. 2554

บจ.ในตลาดเอ็ม เอ ไอ มีเฮ หึ่ง! คลังจ้องต่อมาตรการภาษีให้ ส่วน บจ.ในตลาดใหญ่กินแห้ว 




แหล่งข่าวจากวงการตลาดทุน เปิดเผยว่า กระทรวงการคลังเตรียมอนุมัติให้มีการต่อมาตรการให้สิทธิประโยชน์ทางภาษีให้เฉพาะบริษัทจดทะเบียน (บจ.) ที่อยู่ในตลาดหลักทรัพย์ เอ็ม  เอ ไอ เท่านั้น โดยไม่รวม บจ.ในตลาดหลักทรัพย์แห่งประเทศไทย (SET) แม้ทางตลาดหลักทรัพย์ (ตลท.) ได้ยื่นเสนอเรื่องให้กับกระทรวงการคลังพิจารณาการต่อมาตรการภาษีทั้ง SET และ mai
“ตอนนี้ถือเป็นสัญญาณชัดเจนว่าคลังจะอนุมัติลดภาษีนิติบุคคลให้กับ บจ.ใน เอ็ม เอ ไอ  เพราะมีความเข้าใจมากขึ้นหลังได้มีการหารือและรับทราบข้อมูลโดยตรงจากตัวแทนชมรมเอ็มเอไอ ซีอีโอ คลับ แต่จะลดลงภาษีให้ในอัตราเท่าใดนั้นคงจะต้องรอให้มีประกาศจากทางการอีกครั้ง”
สาเหตุที่คลังไม่อนุมัติลดภาษีนิติบุคคลให้ บจ.ใน SET เพราะอาจเห็นว่า บจ.ขนาดใหญ่มีกำลังและศักยภาพในการบริหารได้มากกว่าบริษัทในเอ็ม เอ ไอ ซึ่งเป็นบริษัทขนาดกลางและขนาดย่อม หรือ SME ที่ส่วนใหญ่เป็นธุรกิจที่ผู้บริหารเป็นเจ้าของธุรกิจขนาดเล็กอยู่ ประกอบกับไม่มีชมรมหรือตัวแทนของ บจ.ใน SET เข้าไปอธิบายถึงเหตุผลและความจำเป็นในการลดภาษี
นายสมบัติ อนันตรัมพร ประธานชมรมเอ็มเอไอ ซีอีโอ คลับ และประธานกรรมการ บริษัท อินเตอร์ลิ้งค์ คอมมิวนิเคชั่น (ILINK) กล่าวว่า ตอนนี้ชมรมยังไม่ทราบข่าวเรื่องกระทรวงการคลังจะลดภาษีให้กับ บจ.ใน mai แต่ถ้าออกมาเป็นเช่นนั้นจริง ถือว่ารัฐบาลมีนโยบายให้ความสำคัญกับบริษัทขนาดกลางเล็กจริง และอาจมองว่า บจ.ใน mai สามารถเป็นต้นแบบให้กับธุรกิจเอสเอ็มอี ที่ต้องการหาเงินระดมทุนนำไปขยายกิจการได้
“ที่ผ่านมาภาครัฐกับผู้ประกอบการไม่เคยมีโอกาสได้หารือกันโดยตรง มีแต่เจรจาผ่านตัวแทนกันมาตลอด ซึ่งครั้งล่าสุดตัวแทนผู้บริหาร บจ.ใน เอ็ม เอ ไอ ทั้งหมด 59 คน ได้นั่งคุยกับ รมว.คลัง ซึ่งก็เห็นว่าท่านมีมุมมองที่ดีและบางเรื่องก็มีความเข้าใจในธุรกิจ SME มากขึ้น”
ทั้งนี้ ทางชมรมได้ทำหนังสือชี้แจงกระทรวงการคลังหรือเข้าพบ รมว.คลัง เรื่องการขอให้ขยายสิทธิประโยชน์ทางภาษีตั้งแต่ปีที่ผ่านมาจนถึงปัจจุบัน รวมทั้งหมด 4 ครั้ง โดยครั้งล่าสุด คือวันที่ 9 ส.ค. ที่นำผู้บริหาร บจ.ใน เอ็ม เอ ไอ 59 คนไปพบกับ รมว.คลังโดยตรง และทางรัฐมนตรีขอดูข้อมูลบางส่วนก่อน คือขอดูมุมมองจากผู้บริหารว่าปัญหาที่บริษัท SME ส่วนใหญ่ไม่อยากเข้ามาจดทะเบียนใน mai คืออะไร
ดังนั้น ได้นำข้อมูลดังกล่าวไปให้กับเลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เมื่อวันที่ 17 ส.ค. แต่จนถึงปัจจุบันทางชมรม ยังไม่ได้รับรายงานความคืบหน้า
อย่างไรก็ตาม ที่ผ่านมาทางชมรม เพียงทำจดหมายให้พิจารณาต่อสิทธิประโยชน์ทางภาษีกับ บจ.ใน เอ็ม เอ ไอ แต่ไม่เคยระบุอัตราภาษีหรือกรอบเพดานที่เหมาะสมในการจ่ายภาษี เพียงแต่ชี้แจงว่าเคยได้สิทธิประโยชน์ภาษีนิติบุคคลจากปกติจ่าย 30% เหลือเพียง 20% 
วันที่ 17-18 ก.ย.ที่ผ่านมา เป็นครั้งแรกที่ทาง ตลท. ได้จัดให้ผู้บริหาร บจ.ทั้งหมด 50 แห่ง แบ่งเป็นบริษัทจาก SET ทั้งหมด 45 แห่ง และจาก mai 5 แห่ง ได้พบปะสังสรรค์และแลกเปลี่ยนข้อมูลกับผู้บริหาร ตลท. ที่โรงแรมโซฟิเทล หัวหิน โดยครั้งนี้นายจรัมพร โชติกเสถียร กรรมการและผู้จัดการ ตลท. ได้เดินทางไปร่วมกิจกรรมและเสวนาเรื่อง “ตลาดหลักทรัพย์ยุคแข่งขันเสรี”